
PREPREČEVANJE VIŠINSKE BOLEZNI
Višinska bolezen

Pri vzponih na višje nadmorske višine (običajno nad 3000 m) se lahko pojavijo akutna višinska bolezen (AVB), višinski možganski edem (VME) in višinski pljučni edem (VPE).
AVB je stanje, pri katerem se telo ob prehitrem vzponu na visoko nadmorsko višino ne uspe ustrezno prilagoditi. Najpogostejši in najznačilnejši simptom je glavobol, ki se pogosto pojavlja skupaj z drugimi težavami, kot so motnje spanja, nenavadna utrujenost, omotica, izguba apetita in slabost. Glavobol se značilno poslabša ponoči in ob telesnem naporu.

VME je redek, vendar nevaren zaplet akutne višinske bolezni, ki se lahko razvije pri osebah z že prisotnimi simptomi AVB, zlasti če nadaljujejo vzpon. Gre za nevrološki sindrom, pri katerem se pojavijo resnejše motnje delovanja živčnega sistema: izrazitejši glavobol, slabost, bruhanje, spremembe vedenja, zmedenost in motnje zavesti. Značilen opozorilni znak so motnje v koordinaciji gibov, predvsem nezanesljiva hoja. VME zahteva takojšnje ukrepanje – ob pojavu teh znakov je potreben takojšen sestop na nižjo nadmorsko višino. Nadaljevanje vzpona lahko pripelje do nepovratnih nevroloških motenj in smrti.
VPE je življenjsko ogrožajoče stanje, ki se običajno razvije v nekaj urah do nekaj dneh po prihodu na visoko nadmorsko višino, najpogosteje pri osebah z že prisotnimi simptomi AVB. Nastane zaradi kopičenja tekočine v pljučih. Zgodnji znaki so suh kašelj, težko dihanje ob naporu in nenaden upad telesne zmogljivosti. Z napredovanjem bolezni se pojavi težko dihanje tudi v mirovanju, izrazita utrujenost, občutek tesnobe ter pospešeno dihanje in srčni utrip. Pojavijo se lahko tudi modrikavost kože in sluznic ter penast ali krvavkast izmeček. VPE zahteva takojšnje ukrepanje – prekinitev vzpona in čimprejšnji sestop na nižjo nadmorsko višino.

Preprečevanje višinske bolezni 

Preprečevanje višinske bolezni temelji na kombinaciji različnih nefarmakoloških in farmakoloških ukrepov.
Nefarmakološki ukrepi

Najpomembnejša in najučinkovitejša metoda preprečevanja višinske bolezni je postopna aklimatizacija, to je prilagajanje telesa na višjo nadmorsko višino s postopnim vzponom. Izogibajmo se neposrednemu prehodu z nizke nadmorske višine (1200 m ali manj) na 2800 m nadmorske višine, kjer spimo, samo v enem dnevu. Preden dosežemo 3000 m nadmorske višine, so pomembne 2 do 3 nočitve na nadmorski višini 2500-2800 m, če je le mogoče, kar je izrazito zaščitno pred razvojem višinske bolezni. Pri nadmorski višini nad 3000 m je priporočeno, da se dvignemo  največ za 500 m na dan. Če je dnevni vzpon višji, je potrebno bivanje na naslednji nadmorski višini podaljšati (do 1000 m dnevnega vzpona vsaj 2 dni, do 1500 m 3 dni itd.). Priporoča se dan počitka brez višanja nadmorske višine, na kateri prenočujemo, na vsake 3-4 dni vzpona.
Farmakološki ukrepi

Farmakološka profilaksa za preprečevanje višinske bolezni se ne uporablja pri vseh potnikih na visokih nadmorskih višinah, temveč temelji na oceni tveganja glede na načrtovan vzpon, posameznikove pretekle izkušnje na visokih nadmorskih višinah (če so znane) in značilnosti vzpona, kot so nadmorska višina prvega dne potovanja, število načrtovanih dni počitka ter pričakovano višanje nadmorske višine, na kateri spimo, po preseženi nadmorski višini 2500-3000 m.
Farmakološka profilaksa je priporočljiva: 

· pri posameznikih, ki so v preteklosti že preboleli katero od oblik višinske bolezni,
· pri vzponu na nadmorsko višino nad 3500 m v enem dnevu,
· pri hitrosti vzpona, ki presega 500 m nadmorske višine na dan, brez vmesnega dneva počitka, pri čemer gre za vzpone nad 3000 m nadmorske višine.
Navodila za preprečevanje višinske bolezni  – EDEMOX 250 mg
(acetazolamid)

V ambulanti za potovalno medicino NIJZ OE___________ smo vam za izbrano potovalno destinacijo predpisali zdravilo EDEMOX 250 mg. Tablete jemljete v odmerku 125 mg (pol tablete) na vsakih 12 ur (250 mg na 12 ur pri telesni teži nad 100 kg). Z jemanjem pričnete dan pred vzponom ali na dan vzpona in nadaljujete še dva do štiri dni po doseženi najvišji nadmorski višini ali do začetka sestopa.  
Najpogostejši  neželeni  učinki  so: mravljinčenje v prstih in okoli ust (parestezije), pogostejše uriniranje, sprememba okušanja (zlasti gaziranih pijač), blaga utrujenost ali zaspanost, slabost, zmanjšan apetit.  
Kontraindikacije (stanja, pri katerih se acetazolamid ne sme uporabljati ali je njegova uporaba odsvetovana): kronični nekongestivni glavkom zaprtega zakotja, Addisonova bolezen, hipokalemija (prenizka raven kalija v krvi), hiponatriemija (prenizka raven natrija v krvi), hiperkloremična acidoza (motnja kislinsko-bazičnega ravnovesja z zvišano ravnjo kloridov in prekomerno kislostjo krvi), preobčutljivost na acetazolamid ali sulfonamide, hujše bolezni jeter in ledvic.
Prosimo vas, da nas o morebitnih neželenih učinkih obvestite.
